和祝子壽作詩須索意韻
作者：徐元杰
朝代：宋

paragraphs: 翰墨絕畦逕，言詞中律度。
筆落風雨驚，詩得江山助。
不食烟火語，說到精髓處。
升堂必入室，由道誰不戶。
達者無後先，成賢特指顧。
要亦認意思，初不在章句。
伊欲登壇場，且闊著地步。
其中有活法，此理若大路。
所差只毫釐，相去已冠屨。
蘭室味本同，蓮社約此去。
把定心鴻鵠，直須盟鷗鷺。
多才夙究明，一見已穎悟。
貂續不勝情，用得以布露。